作者:劉長卿
標題:至德三年春正月時謬蒙差攝海鹽令聞王師收二京因書事寄上浙西節度李侍郎中丞行營五十韻
內容:天上胡星孛，人間反氣橫。風塵生汗馬，河洛縱長鯨。本謂才非據，誰知禍已萌。食參將可待，誅錯輒為名。萬裡兵鋒接，三時羽檄驚。負恩殊鳥獸，流毒遍黎氓。朝市成蕪沒，干戈起戰爭。人心懸反復，天道暫虛盈。略地侵中土，傳烽到上京。王師陷魑魅，帝座逼欃槍。渭水嘶胡馬，秦山泣漢兵。關原馳萬騎，煙火亂千甍。鳳駕瞻西幸，龍樓議北征。自將行破竹，誰學去吹笙。白日重輪慶，玄穹再造榮。鬼神潛釋憤，夷狄遠輸誠。海內戎衣卷，關中賊壘平。山川隨轉戰，草木困橫行。區宇神功立，謳歌帝業成。天回永珍慶，龍見五雲迎。小苑春猶在，長安日更明。星辰歸正位，雷雨發殘生。文物登前古，簫韶下太清。未央新柳色，長樂舊鐘聲。八使推邦彥，中司案國程。蒼生屬伊呂，明主仗韓彭。兇醜將除蔓，奸豪已負荊。世危看柱石，時難識忠貞。薄伐徵貔虎，長驅擁旆旌。吳山依重鎮，江月帶行營。金石懸詞律，煙雲動筆精。運籌初減灶，調鼎未和羹。北虜傳初解，東人望已傾。池塘催謝客，花木待春卿。昔忝登龍首，能傷困驥鳴。艱難悲伏劍，提握喜懸衡。巴曲誰堪聽，秦臺自有情。遂令辭短褐，仍欲請長纓。久客田園廢，初官印綬輕。榛蕪上國路，苔蘚北山楹。懶慢羞趨府，驅馳憶退耕。榴花無暇醉，蓬發帶愁縈。地僻方言異，身微俗慮並。家憐雙鯉斷，才愧小鱗烹。滄海今猶滯，青陽歲又更。洲香生杜若，溪暖戲鵁鶄。煙水宜春候，褰關值晚晴。潮聲來萬井，山色映孤城。旅夢親喬木，歸心亂早鶯。倘無知己在，今已訪蓬瀛。